ועדת החוקה, חוק ומשפט, כנסת 18, פרוטוקול מספר 451, 2011-09-15 13:05

דוד רותם: אני פותח את ישיבת ועדת החוקה, חוק ומשפט.

דוד רותם: על סדר-היום: תקנות החברות (הקלות לחברות ציבוריות שמניותיהן רשומות למסחר בבורסה מחוץ לישראל)(תיקון מס' 2), התשע"א-2011.

דוד רותם: משרד המשפטים יסביר לנו מה רוצה ממני שר המשפטים.

רוני טלמור: התקנות האלה באות לתקן את תקנות החברות (הקלות לחברות ציבוריות שמניותיהן רשומות למסחר בבורסה מחוץ לישראל).

רוני טלמור: יש פה כמה תיקוני נוסח בעקבות תיקון 16 ו-17 וגם שני תיקונים מהותיים.

רוני טלמור: אחד בעקבות תיקון 16 ואחד בעקבות תיקון 17.

רוני טלמור: בעקבות תיקון 16 התבקשנו לתת הקלה ליושב ראש ועדת ביקורת בחברה שהמניות שלה נסחרות בחו"ל.

רוני טלמור: כמו שאתה בוודאי זוכר, בתיקון 16 נקבע שיו"ר ועדת הביקורת צריך להיות דירקטור חיצוני.

רוני טלמור: החברות האלה ביקשו בעצם הקלה בצורה שהיא מעין הוראת מעבר שאומרת שהיו"ר המכהן, בהנחה שהוא בלתי תלוי, יוכל להמשיך לכהן 3 שנים ולקבל את הגמול שהוא קיבל קודם לכן.

רוני טלמור: זאת הקלה שקבועה בתקנה 5ג רבתי.

רוני טלמור: בתקנה 5ב המוצעת יש הקלה שאנחנו מציעים לחברת אגרות חוב שהנפיקו אג"ח בחו"ל - ותכף נדייק יותר בהגדרה – שההקלה בעצם דומה להקלה שניתנה בשעתו לגבי דירקטורים חיצוניים בחברות ציבוריות בסמוך לאחר חקיקת חוק החברות.

רוני טלמור: ההקלה היא גם מעין הוראת מעבר לגבי דירקטורים מכהנים.

רוני טלמור: אם הם "מספיק" בלתי תלויים, אז אפשר לראות אותם כדח"צים וגם להמשיך לשלם להם את הגמול שהם קיבלו קודם לכן.

רוני טלמור: כמו כן יש שתי הקלות נוספות שכבר קיימות היום לגבי דח"צים בחברות שהמניות הונפקו מחוץ לישראל.

רוני טלמור: אחת מתייחסת לתקופת הכהונה, שאפשר להמשיך ולהאריך את זה גם אחרי מגבלת קדנציות שיש בחוק.

רוני טלמור: השנייה מתייחסת להקלה לגבי מומחיות חשבונאית או פיננסית שבעצם אפשר להסתמך על הדרישות שיש בדין הזר.

רוני טלמור: זאת סקירה כללית.

דוד רותם: אם אני מאפשר לאותם יושבי ראש ועדות ביקורת להמשיך ולכהן – יכול להיות שהיום מי שמכהן הוא לא דירקטור חיצוני.

רוני טלמור: במקרה כזה הוא לא יוכל להמשיך לכהן.

דוד רותם: זה ברור שמהיום שהחוק נכנס לתוקף בעצם יושבי ראש ועדות הביקורת יהיו דירקטורים חיצוניים.

רוני טלמור: הם לא יהיו חיצוניים, הם יעמדו בתנאים שקבענו בהקלה והם יהיו בלתי תלויים במובן הזה שיתקיימו בהם הדרישות הרלוונטיות מאי התלות של דח"צים.

רוני טלמור: ההנחה היא שהם כבר עומדים בזה כי גם בחו"ל יש דרישה לדירקטורים בלתי תלויים לפי ההגדרות אצלם בוועדת הביקורת.

דוד רותם: אבל ההגדרות אצלם לא תמיד זהות להגדרות אצלנו.

רוני טלמור: נכון.

רוני טלמור: לכן בכלל התקנות האלה מלכתחילה קיימות.

דוד רותם: כאשר התקנות שלהם מקלות את הדרישות הישראליות, מה קורה אז?

רוני טלמור: הדרישה שאנחנו סברנו שהיא הדרישה המהותית בעניין אי התלות היא הדרישה בסעיף 240ב בחוק החברות הקובע את האיסור על זיקה.

רוני טלמור: הסעיף הזה גם מורחב עכשיו בתיקון 16.

רוני טלמור: בתנאי הזה הם יהיו חייבים לעמוד.

דוד רותם: הערות?

דורון אביטל: מתי התקבל החוק?

דוד רותם: החוק התקבל והתיקון אחרי זה התקבל.

דוד רותם: זה תיקון 15 ו-16 שכבר העברנו אותם במליאה.

דורון אביטל: לגבי תקנות של שר.

דורון אביטל: אם לא כתוב בחוק במפורש שהן צריכות להיות טעונות אישור של ועדת חוקה, אז הן לא צריכות לעבור דרך הוועדה?

דוד רותם: לא.

דורון אביטל: השר אוטונומי לתקן תקנות?

דוד רותם: למעט אם אלה חוקים שעוברים בוועדת חוקה.

דוד רותם: חוקים שעוברים בוועדת חוקה אז כתוב שם שהשר רשאי באישור ועדת חוקה להתקין תקנה.

דוד רותם: אם לא כתוב אז הוא רשאי.

אורי מקלב: יש אפשרות לתת סמכות לשר לתקן תקנות גם בלי שהוא מגיע?

אלעזר כהנא: למעט תקנות שמטילות אגרה, אז חייב אישור של הוועדה.

דוד רותם: אגרה או תקנות שמטילות עונשים.

דוד רותם: רבותיי, מי בעד אישור התקנות?

דוד רותם: הצבעה בעד – רוב נגד – אין נמנעים - אין

דוד רותם: אושר פה אחד.

דוד רותם: תודה רבה, הישיבה נעולה.